चिली की तरफ लौट रहा है ज्वालामुखी का धुआं  
चिली के कॉर्डन कॉले ज्वालामुखी से पिछले दो हफ्तों से निकल रहा राख का गुबार कई देशों का चक्कर लगाकर फिर से चिली की तरफ लौट रहा है।
चिली के कॉर्डन कॉले ज्वालामुखी से पिछले दो हफ्तों से निकल रहा राख का गुबार कई देशों का चक्कर लगाकर फिर से चिली की तरफ लौट रहा है और इस कारण कई घरेलू विमान सेवाओं को रद्द करना पड़ा है।  राख का गुबार अब तक अर्जेंटीना, ब्राजील, उरुग्वे, ऑस्ट्रेलिया और न्यूजीलैंड जैसे कई देशों में हवाई यातायात को प्रभावित कर चुका है। हालांकि, ज्वालामुखी के फूटने के बाद यह पहली बार है जब देश की घरेलू विमान सेवा पर प्रभाव पड़ा है।  एलएएन विमानन सेवा ने पुर्तो मोंट, कोयाइक और पुंता एरिनास जैसे शहरों की उड़ानों को रद्द कर दिया है। नागरिक उड्डयन विभाग के अधिकारी पाब्लो ओर्तेगा ने कहा, कई देशों का चक्कर लगा चुका राख का यह गुबार कोयाइक के पास है। ज्वालामुखी से कोयाइक की दूरी 800 किलोमीटर है।